Else Theill Sørensen (KF), 2003-05-06:
Det radikale beslutningsforslag har en så at sige tredelt overskrift.
Det handler om en styrket indsats mod tvangsægteskaber, det handler om bedre vilkår for integration af udenlandske ægtefæller og det handler om forenklede regler for familiesammenføring.
Om det første vil jeg sige, at jeg tror, vi er enige om, at både tvangsægteskaber og arrangerede ægteskaber i nogle indvandrerkredse er stærkt medvirkende til, at mange indvandrere aldrig bliver integreret i det danske samfund.
Dertil kommer, at det er os i den grad imod, at unge mennesker skal gifte sig med en person, som er valgt af deres forældre eller af deres øvrige familier, måske ved aftaler, der allerede blev indgået, da de unge mennesker var ganske små børn.
Derfor er Det Konservative Folkeparti også meget optaget af at forhindre tvangsægteskaber og at støtte de personer, der ønsker at undgå arrangerede ægteskaber.
Jeg vil godt sige, at naturligvis er der stor forskel på tvangsægteskaber og arrangerede ægteskaber, når man sådan tænker på det i teorien, men jeg tror i virkeligheden, at det kan være meget, meget, meget vanskeligt, måske umuligt at skelne imellem et tvangsægteskab og et arrangeret ægteskab.
Men vi tror og håber imidlertid, at de stramninger, der er lavet i udlændingeloven, og også de initiativer, regeringen i øvrigt har taget, vil trække et godt stykke i den ønskede retning.
Og vi kan ikke støtte det radikale beslutningsforslag.
Med hensyn til de øvrige elementer er der et par punkter, jeg godt vil kommentere nærmere, og det er to af de stramninger, der er foreslået.
Det er specielt spørgsmålet, som står under punkt 7.5: »Den herboende må ikke være dømt for vold mod en ægtefælle eller samlever i 10 år før ansøgningstidspunktet.« Se, det har vi i Det Konservative Folkeparti stor sympati for.
Så kan jeg ikke lade være med at tænke på, at hvis nu regeringen havde taget det her med ind i udlændingeloven eller måske foreslået den ændring, hvad ville Det Radikale Venstre så have sagt?
Jeg kan allerede forestille mig fru Elisabeth Arnold og fru Elsebeth Gerner Nielsen stille sig op
og sige: Jamen hvis man har udstået sin straf, skal man så fortsat være straffet på den måde, at man nu ikke frit kan gifte sig med hvem, man vil?
Men som sagt, vi er rimelig positive over for netop det punkt.
Med hensyn til det næste om den familiesammenførte, der skal være forpligtet til at deltage i danskundervisningen, tror jeg egentlig nok, at både ministeren og Venstres ordfører og måske også den socialdemokratiske har nævnt, at der allerede nu med de krav, der stilles om at kunne dansk for at få permanent opholdstilladelse, ligger et ganske kraftigt incitament til, at også familiesammenførte skal deltage i danskundervisning, og især at de skal lære dansk på en eller anden måde. Overordnet vil jeg sige, at Det Konservative Folkeparti er godt tilfreds med de stramninger, der er foretaget, og at vi ikke i øjeblikket finder, der er behov for ændringer.
Samfundet forandrer sig, men lige nu mener vi ikke, at ændringer er aktuelle. Så vil jeg slutte med at sige, at det er glædeligt, at De Radikale nu bliver lidt mere konstruktive og ikke blot helt unuanceret kritiserer alle de ændringer, den nuværende regering har fået gennemført.